|  |  |
| --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2024. május 27-i ülése** |
| **Helyszín:** | **Víztorony Látogatóközpont, 9700 Szombathely, Szent Flórián krt. 9.** |
| **Időpont:** | **2024. május 27., 15 óra 00 perc** |
| **Jegyzőkönyv-****vezető:** | **Kiss Viktória** |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián**  | **jelen** | képviselő, a Bizottság elnöke  |
|  | **Balogh Tibor** | **jelen** | a Bizottság tagja  |
|  | **Bercse László r. alezredes** | **jelen** | a Bizottság tagja |
|  | **Bor Balázs** | **jelen** | a Bizottság tagja |
|  | **Büki Zoltán**  | **-** | a Bizottság tagja |
|  | **Dr. Koncz Gabriella r. ezredes** | **jelen** | a Bizottság tagja |
|  | **Dr. Mészáros András**  | **jelen** | a Bizottság tagja |
|  | **Dr. Stánitz Éva**  | **jelen** | a Bizottság tagja |
|  | **Egyed László tű. alezredes** | **jelen** | a Bizottság tagja  |
|  | **Gálffy Áron** | **jelen** | a Bizottság tagja |
|  | **Gyenge-Pavelkovits Petra Lívia** | **-** | a Bizottság tagja  |
|  | **Horváth Ferenc**  | **jelen** | a Bizottság tagja |
|  | **Janzsó Zoltán**  | **-** | a Bizottság tagja |
|  | **Márovics Pál**  | **jelen** | a Bizottság tagja |
|  | **Verasztó István r. alezredes** | **jelen** | a Bizottság tagja |
|  | **Versegi Valentin** | **jelen** | a Bizottság tagja |
|  | **Állandó meghívottak** |
|  | **Név** | **Aláírás** | **Megjegyzés** |
|  | **Dr. Nemény András polgármester** | **-** |  |
|   | **Dr. László Győző alpolgármester** | - |  |
|  | **Dr. Horváth Attila alpolgármester** | **-** |  |
|  | **Horváth Soma alpolgármester** | - | 4. sz. választókerület képviselője |
|  | **Dr. Károlyi Ákos jegyző** | **-** |  |
|  | **Babicsné Dr. Tőke Erzsébet aljegyző** | - |  |
|  | **Dr. Holler Péter osztályvezető** | **jelen** | SZMJV PH Hatósági Osztály |
|  | **Ágoston Sándor irodavezető** | **jelen** | SZMJV PH Hatósági Osztály, Közterület-felügyelet |
|  | **Kalmár Ervin osztályvezető** | - | SZMJV PH Városüzemeltetési Osztály |
|  | **Bonti Tamás irodavezető** | **jelen** | SZMJV PH Városüzemeltetési Osztály, Kommunális és Környezetvédelmi Iroda |
|  | **Desits Zoltán irodavezető** | - | SZMJV PH Informatikai Iroda |
|  | **Dr. Czeglédy Csaba képviselő** | **-** | 5. sz. választókerület képviselője |
|  | **Kopcsándi József képviselő** | **-** | 6. sz. választókerület képviselője |
|  | **Kiss Viktória** védelmi ügyintéző | **jelen** | SZMJV PH Hatósági Osztály |

**Kelemen Krisztián képviselő, a Bizottság elnöke:** Tisztelettel köszönti a Bűnmegelőzési, Közbiztonsági és Közrendvédelmi Bizottság ülésén megjelenteket. Az ülést megnyitja, megállapítja, hogy a Bizottság 12 fővel határozatképes, 4 fő hiányzó van. Köszönetet mond, hogy a mostani bizottsági ülést a Víztoronyban tudták megtartani, Horváth Zoltán Úrnak, az AGORA vezetőjének, valamint Balogh Tibornak, a Bizottság tagjának. A jegyzőkönyvet Kiss Viktória védelmi ügyintéző vezeti. Jegyzőkönyv hitelesítésére felkéri Bor Balázs tagot, erről szavazniuk nem szükséges.

**Bor Balázs, a Bizottság tagja:** Vállalja.

**Kelemen Krisztián képviselő, a Bizottság elnöke:** Az elektronikusan kiküldött napirendi pontokat, összesen 8-at fognak tárgyalni, a „Különfélék”-kel együtt. Szavazásra teszi fel, aki a napirendi pontokkal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 12 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**29/2024. (V.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 2024. május 27-i ülésének napirendjét az alábbiak szerint fogadta el:

**Nyilvános ülés:**

**1./ Javaslat Szombathely Megyei Jogú Város Önkormányzata 2023. évi zárszámadási rendeletének megalkotására (Közgyűlési 4.)**

 **Előadó:** Stéger Gábor, a Közgazdasági és Adó Osztály vezetője

**2./ Javaslat Szombathely Megyei Jogú Város Önkormányzata 2023. évi maradvány elszámolásának jóváhagyására (Közgyűlési 5.)**

**Előadók:** Stéger Gábor, a Közgazdasági és Adó Osztály vezetője

**3./ Javaslat Szombathely Megyei Jogú Város Önkormányzata 2024. évi költségvetéséről szóló 8/2024. (III.5.) önkormányzati rendelet I. számú módosításának megalkotására (Közgyűlési 6.)**

 **Előadó:** Stéger Gábor, a Közgazdasági és Adó Osztály vezetője

**4./ Javaslat a „Bűnmegelőzési és katasztrófavédelmi kiadások; egyéb kiadások, támogatások” költségvetési tételsor felhasználására** *(szóbeli előterjesztés)*

 **Előadó:** Kelemen Krisztián, a Bizottság elnöke

**5./ Tájékoztató a közterületi térfigyelő kamera rendszert érintő 2024. évi fejlesztésekről**

 **Előadók:** Desits Zoltán, az Informatikai Iroda vezetője

 Ágoston Sándor, a Közterület-felügyelet irodavezetője

**6./ Javaslat Szombathely város területén forgalmi rend változtatással kapcsolatos döntések meghozatalára**

**Előadó:** Kalmár Ervin, a Városüzemeltetési Osztály vezetője

**Meghívottak:** Horváth Soma Ádám alpolgármester, a 4. sz. választókerület képviselője

 Dr. Czeglédy Csaba, az 5. sz. választókerület képviselője

 Kopcsándi József, a 6. sz. választókerület képviselője

**7. / Áttekintés az elmúlt időszak rendőrségi intézkedéseiről** *(szóbeli előterjesztés)*

 **Előadó:** Dr. Koncz Gabriella r. ezredes, kapitányságvezető, a Bizottság tagja

**8./ Különfélék**

**Előadó:** Kelemen Krisztián, a Bizottság elnöke

**Felelős:** Kelemen Krisztián, a Bizottság elnöke

**Határidő:** azonnal

**1./ Javaslat Szombathely Megyei Jogú Város Önkormányzata 2023. évi zárszámadási rendeletének megalkotására (Közgyűlési 4.)**

 **Előadó:** Stéger Gábor, a Közgazdasági és Adó Osztály vezetője

**Kelemen Krisztián képviselő, a Bizottság elnöke:** A részletes pénzügyi anyag megküldésre került a bzottsági tagok részére, gyakorlatilag ez egy technikai jellegű napirendi pont.

*15 óra 07 perckor megérkezett a bizottsági ülésre Gálffy Áron, a Bizottság tagja, ezzel a jelen lévő bizottsági tagok száma 13 főre változott.*

Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatokat és az alábbi határozatot hozta:*

**30/2024. (V.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Javaslat Szombathely Megyei Jogú Város Önkormányzata 2023. évi zárszámadási rendeletének megalkotására”* című előterjesztést megtárgyalta, és az önkormányzat 2023. évi gazdálkodásának végrehajtásáról szóló rendelettervezetet az előterjesztésben foglaltak szerint a Közgyűlésnek elfogadásra javasolja.

**Felelős:**  Kelemen Krisztián, a Bizottság elnöke

 (a végrehajtás előkészítéséért:

 Stéger Gábor, a Közgazdasági és Adó Osztály vezetője)

**Határidő:** a Közgyűlés 2024. május 30-i ülése

**2./ Javaslat Szombathely Megyei Jogú Város Önkormányzata 2023. évi maradvány elszámolásának jóváhagyására (Közgyűlési 5.)**

**Előadók:** Stéger Gábor, a Közgazdasági és Adó Osztály vezetője

**Kelemen Krisztián képviselő, a Bizottság elnöke:** A részletes pénzügyi anyag megküldésre került a bizottsági tagok részére. A tavalyi évben 850.000,- forintot nem hívtak le partnereik a Bűnmegelőzési és Közbiztonsági Koncepcióhoz tartozó Cselekvési terv megvalósítása tételsorról, amiről döntés született, tehát el lett költve a pénz, ennek a lehívása nem történt meg, de természetesen ez a pénz megmaradt, ez továbbra is lehívható, gondolja, hogy valamilyen adminisztrációs gond lehetett. Ezt az összeget maradványként hoznák át az idei évre. Gyakorlatilag ez érinti a Bizottságot.

**Dr. Holler Péter, a Hatósági Osztály vezetője:** Technikai jellegű ez a módosítás, hiszen ezek a támogatási összegek januárban már ki lettek utalva.

**Kelemen Krisztián képviselő, a Bizottság elnöke:** Köszöni a kiegészítést, tehát akkor már ki is lettek utalva a támogatások.

Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**31/2024. (V.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Javaslat Szombathely Megyei Jogú Város Önkormányzata 2023. évi maradvány elszámolásának jóváhagyására*” című előterjesztést megtárgyalta, és a határozati javaslatot az előterjesztésben foglaltak szerint a Közgyűlésnek elfogadásra javasolja.

**Felelős:**  Kelemen Krisztián, a Bizottság elnöke

(a végrehajtás előkészítéséért:

 Stéger Gábor, a Közgazdasági és Adó Osztály vezetője)

**Határidő:** a Közgyűlés 2024. május 30-i ülése

**3./ Javaslat Szombathely Megyei Jogú Város Önkormányzata 2024. évi költségvetéséről szóló 8/2024. (III.5.) önkormányzati rendelet I. számú módosításának megalkotására (Közgyűlési 6.)**

 **Előadó:** Stéger Gábor, a Közgazdasági és Adó Osztály vezetője

**Kelemen Krisztián képviselő, a Bizottság elnöke:** A részletes előterjesztés megküldésre került, a Bizottságot érintő tételsorról beszél most, a Bűnmegelőzési és Közbiztonsági Koncepcióhoz tartozó Cselekvési terv megvalósítása tételsoron 1 millió Ft volt, most rákerült a plusz 500.000,- Ft, a tavalyi maradvánnyal együtt, most 2.350.000,- Ft van a tételsoron. De értelemszerűen ebből 1,5 millió forintot tudnak elkölteni és költik is, hiszen érkezett egy pályázat, de ez majd a későbbi napirendi pont lesz, de természetesen később is lehet majd pályázatot benyújtani.

Van-e esetleg kérdés, észrevétel? Nem volt, így szavazásra teszi fel a határozati javaslatokat, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot és az alábbi határozatokat hozta:*

**32/2024. (V.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Javaslat Szombathely Megyei Jogú Város Önkormányzata 2024. évi költségvetéséről szóló 8/2024. (III.5.) önkormányzati rendelet I. számú módosításának megalkotására*” című előterjesztést megtárgyalta, és az önkormányzat 2024. évi költségvetéséről szóló 8/2024. (III.5.) önkormányzati rendelet módosításáról szóló rendelettervezetet az előterjesztésben foglaltak szerint a Közgyűlésnek elfogadásra javasolja.

**Felelős:** Kelemen Krisztián, a Bizottság elnöke

(a végrehajtás előkészítéséért:

 Stéger Gábor, a Közgazdasági és Adó Osztály vezetője)

**Határidő:** a Közgyűlés 2024. május 30-i ülése

**33/2024. (V.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Javaslat Szombathely Megyei Jogú Város Önkormányzata 2024. évi költségvetéséről szóló 8/2024. (III.5.) önkormányzati rendelet I. számú módosításának megalkotására*” című előterjesztést megtárgyalta, és a határozati javaslatot az előterjesztésben foglaltak szerint a Közgyűlésnek elfogadásra javasolja.

**Felelős:** Kelemen Krisztián, a Bizottság elnöke

(a végrehajtás előkészítéséért:

 Stéger Gábor, a Közgazdasági és Adó Osztály vezetője)

**Határidő:** a Közgyűlés 2024. május 30-i ülése

**4./ Javaslat a „Bűnmegelőzési és katasztrófavédelmi kiadások; egyéb kiadások, támogatások” költségvetési tételsor felhasználására** *(szóbeli előterjesztés)*

 **Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Jelzi, hogy érkezett egy pályázat a Vas Vármegyei Katasztrófavédelmi Igazgatóság Szombathelyi Katasztrófavédelmi Kirendeltségtől, amelyet köszön, a támogatási kérelem 500.000,- Ft összegre kér segítséget, tűzoltó szakfelszerelések, magassági fűrész, egyéni védőeszközök beszerzésére. Átadja a szót Egyed Lászlónak, ha bármivel ki szeretné egészíteni az elhangzottakat.

**Egyed László tű. alezredes, a Bizottság tagja:** A Szombathelyi Hivatásos Tűzoltóparancsnokság készenléti állománya számára szeretnének vásárolni tűzoltó szakfelszereléseket, magassági fűrészt. A magassági fűrésszel kapcsolatban elmondja, ha jól tudja, a Parkfenntartó is rendelkezik olyannal, valamint a klasszikus motorfűrészhez képest hosszabb, könnyebben hozzá lehet férni az ágakhoz, a viharkárok felszámolásához van szükség erre, főleg, ha elektromos kábelek közelében kell alkalmazni. Plusz ha ki tudnák egészíteni vágásbiztos felszereléssel, mert a motorfűrész jelentősen balesetveszélyes, amikhez vannak olyan védőeszközök, akár kesztyű, akár nadrág, amik vágásbiztosak, ha belevág a motorfűrész, akkor nem hatol át a védőfelszerelésen és kisebb fokú sérülést okoz a fűrész. Sajnos a klímaváltozás miatt a viharkárok száma növekedni fog.

**Kelemen Krisztián képviselő, a Bizottság elnöke:** Köszöni a kiegészítést, jó szívvel ajánlja elfogadásra a támogatási kérelmet. Van-e esetleg kérdés, észrevétel? Jelenleg ez az egy kérelem érkezett a Bizottsághoz.

**Dr. Koncz Gabriella r. ezredes, kapitányságvezető, a Bizottság tagja:** Annyit jelez, hogy nekik lenne igényük, csak az ORFK leállított minden kérelmet, úgy tudja, hogy erről a tájékoztatást megküldték. A 6 millió forint is áll és ez a lehetőség is.

**Kelemen Krisztián képviselő, a Bizottság elnöke:** Köszöni a megjegyzést, úgy gondolja, hogy június 9. után minden kisimul majd, hiszen a pénzre mindig szükség van. De a támogatási összegek rendelkezésre állnak, lehetőség van arra, hogy a többi támogatási kérelemről később szavazzanak. A következő rendes bizottsági ülés szeptemberben lesz, nyáron nem ülésezik a testület, illetve október 23-án már az új testület felállítása történik meg, az idei év ilyen.

**Dr. Holler Péter, a Hatósági Osztály vezetője:** E-mailben megküldésre került mind a Kapitányságnak, mind a Katasztrófavédelmi Kirendeltségnek a támogatási kérelem lehetősége, amelyről 2024. évben kell dönteni, így bőven belefér a szeptemberi döntés is.

**Dr. Koncz Gabriella r. ezredes, kapitányságvezető, a Bizottság tagja:** Köszöni az információkat.

**Kelemen Krisztián képviselő, a Bizottság elnöke:** Így van, a pénzösszeg rendelkezésre áll december 31-ig, de akár azután is, maradványösszegként. Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**34/2024. (V.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a „Bűnmegelőzési és katasztrófavédelmi kiadások; egyéb kiadások, támogatások” költségvetési tételsor felhasználására vonatkozó előterjesztést, és az önkormányzat 2024. évi költségvetéséről szóló 8/2024. (III.5.) önkormányzati rendelet 13. melléklet „Egyéb, más ágazathoz nem sorolható intézmények és feladatok kiadásai” táblázatban szereplő „Bűnmegelőzési és katasztrófavédelmi kiadások, egyéb kiadások, támogatások” költségvetési tételsor terhére javasolja a polgármesternek, hogy az alábbi támogatási összeget biztosítsa:

1. A Vas Vármegyei Katasztrófavédelmi Igazgatóság Szombathely Katasztrófavédelmi Kirendeltség részére a Szombathelyi Hivatásos Tűzoltóparancsnokság készenléti állománya számára tűzoltó szakfelszerelések, egyéni védőeszközök beszerzésére 500.000,- Ft értékben.

**Felelős:** Dr. Nemény András polgármester

 Dr. Horváth Attila alpolgármester

Kelemen Krisztián, a Bizottság elnöke

 (A végrehajtás előkészítéséért:

 Dr. Holler Péter, a Hatósági Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**5./ Tájékoztató a közterületi térfigyelő kamera rendszert érintő 2024. évi fejlesztésekről**

 **Előadók:** Desits Zoltán, az Informatikai Iroda vezetője

 Ágoston Sándor, a Közterület-felügyelet irodavezetője

**Ágoston Sándor, a Közterület-felügyelet irodavezetője:** Annyival egészíteni ki, ami az előterjesztésben nem szerepel, hogy ami ismert, most már jó pár éve nekiálltak a kamerák cseréjének, hogy az analóg rendszer lecserélésre kerüljön, illetve maga a rendszer bővítésre kerüljön. Vélhetően így lesz az idei évben is. A kamerarendszer fejlesztés, a kamerák kihelyezésének a helyszínei egy szakmai állásfoglalást követően kerülnek elfogadásra. A helyszínek kijelölését a Közterület-felügyelet végzi, mint működtető, természetesen a rendőrséggel közösen foglalnak állást, vitatják meg a gócpontok fontosságát. 2024. évi fejlesztésben előtérbe helyezte azt, hogy lehetőleg első körben a régi, analóg rendszerű kamerák kerüljenek lecserélésre, az mellett tette le a voksát, hogy ami már van, ne azokat fejlesztegessék, illetve vásároljanak újakat, hanem ami van, az legyen tökéletes rendszer. Ennek tükrében 2024. évben, ha minden jól megy, akkor az alábbi helyszíneken történne meg a csere:

* Ady téren egy kamera csere, mivel buszpályaudvar, bűncselekmények megelőzése érdekében, valamint a Romkert szórakozóhely miatt;
* Aluljárónál 6 db kamera és 1 db hangszóró bővítés, kulcsfontosságú terület, láthatóság szempontjából rejtett helyszín, nagy forgalommal;
* Szentkirály, Szent István király utcában kamera csere, az egyik legrégebbi kamerát cserélnék le;
* Kiskar–Óperint utcában hangszóró bővítést terveznek, de a Kiskar utcával kapcsolatosan lesz majd még előterjesztése a következő időszakban;
* Éhen Gyula téren szintén hangszóró bővítés, Vasút, pályaudvar, hajléktalanok megjelenése, ami elég hektikus, nagy forgalmú hely;
* Váci úti szolgáltatóháznál hangszóró bővítés;
* Horvát iskola előtt (Pázmány P. krt. 26/A.), hangszóró bővítés, sportpályák vannak ott, hulladékgyűjtő edények vannak kihelyezve, olyan fajta problémák voltak, hogy pl. közterületen alkohol fogyasztás, a hangszórós figyelmeztetések, az elmúlt évek azt mutatják, hogy nagyon hatékonyak.

Ezeknek a beszerzési értéke: 11 991 619,- Ft + ÁFA. Ez lenne a terv 2024. évben, ebben kéri a Bizottság támogatását, illetőleg elfogadását.

Elnök Úrral bár nem egyeztette, de a következő bizottsági ülésre nagy szeretettel meghív mindenkit, hogy a Közterület-felügyeleten tartsák, és szeretné a kamerarendszert mindenkinek bemutatni, hogy hogyan is működik.

**Kelemen Krisztián képviselő, a Bizottság elnöke:** Köszöni, és nyilván, tudják, hogy milyen nagy szerepe van a kamerarendszernek a bűnmegelőzésben. Van visszatartó ereje, pláne azért, mert ki is van táblázva, felhívás is van minden kameránál, a másik pedig, hogy nem csak visszatartó, hanem bizonyító ereje is van, a rendőrség folyamatosan kéri ki a rögzített felvételeket egy-egy eljárás kapcsán.

Azzal egészíti ki Irodavezető Úr beszámolóját, hogy a tavalyi évben bruttó 18 millió forintot költöttek a rendszer felújítására, az elmúlt három évben több mint 50 millió forintot költöttek a rendszer felújítására, nagyjából kicserélték a régi, analóg típusú kamerákat, innentől kezdődhet a kamerarendszer bővítése. Ezek 2013-2014. évben lettek telepítve, egyrészt elavultak, eddig bírták a környezeti befolyásokat, és azóta annyit fejlődött a technika, korszerűsödött, hogy időszerű volt a csere. Tájékoztatásként jelzi, hogy ő ma egész délelőtt a Hunyadi úti aluljáróban takarított magas nyomású eszközökkel, terepszínű ruhában, többen meg is lepődtek, hogy így még nem látták, de közben mentek a Castrum Sec munkatársai, az Aluljáróban is lecserélték a kamerákat, gyakorlatilag teljes körű az éleslátás most ott is. Ezek a beruházások, úgy gondolja, hogy most így 10 évre szólnak, amit még lehet javasolni, hogy ahol nincs hangszóró, oda érdemes kitenni, hiszen visszatartó ereje van, mert ugye ülnek a képernyők mögött felügyelők és időnként rendőrök is. Amint azt látják, hogy bűncselekmény történt, azonnal megtörténik az intézkedés, de ha szabályszegés kezdődne, azonnal ki tudnak szólni a kamerán keresztül és szerinte több ezer eset is van, amikor szabálysértést akadályoznak meg a felügyelők hangszórón keresztül. Köszöni Irodavezető Úrnak az elmondottakat. Tudják, hogy választás lesz, kampány van, ilyenkor mindent szabad, és amikor elhangzik a Közgyűlésen, hogy stabil a közbiztonság és a rendőrség ura a helyzetnek, Szombathely az ország egyik legbiztonságosabb városa, a rendőrség kezeli a helyzetet, Közterület-felügyelettel, polgárőr egyesületekkel, térfigyelő kamerarendszerrel, lakossági bejelentésekkel megtámogatva, gyakorlatilag este sötétedés után is ki lehet menni az utcára, ennek ellenére vannak olyan visszajelzések a kampányban, hogy este nem lehet kimenni az utcára, nagyobb hangsúlyt kell fektetni a közbiztonságra. Azt gondolja, hogy a közbiztonság egy olyan téma, amire nem lehet elég hangsúlyt fektetni, de úgy gondolja, hogy Szombathelyen minden tőlük telhetőt megtesznek, ugyanúgy a rendőrség is. Az Önkormányzat részéről maximális a támogatása annak, hogy Szombathelyen megmaradjon ez a kiváló közbiztonság. Még egy gondolat, sejti hogy Irodavezető Úr következő javaslata az lesz, hogy nem is olyan hosszú idő múlva, valamikor közeljövőben nyílik egy új diszkó a Kiskar utcában, közbiztonság szempontjából fel kell erre készülni és gondolja, hogy a javaslat az lesz, hogy bővítsék a kamerarendszert, vagy a meglévő kamera kerüljön áthelyezésre egy 80 méterrel arrébb, amivel egyetért.

**Ágoston Sándor, a Közterület-felügyelet irodavezetője:** Így van, nem tudja, mennyire publikus, de augusztus 28-án nyit az új szórakozóhely, a Karnevállal egyidőben, ezért szeretné majd ezt sürgetni, a kihelyezést, megkeresést már kapott, de ezt hivatalos formába szeretné önteni.

**Kelemen Krisztián képviselő, a Bizottság elnöke:** Azt gondolja, hogy erre fel kell készülni, és számít ebben az időszakban is a rendőrség és a Közterület-felügyelet munkájára, együttműködésére, mert azt gondolja, hogy ott az egy kiemelt helyszíne lesz Szombathelynek. Ahogyan korábban annak idején a Sherwood nyitásakor, a rendőrség azt a helyszínt is kiemelten kezelte, elérhető távolságban voltak a rendőrök, ha bármi baj történt volna.

**Dr. Koncz Gabriella r. ezredes, kapitányságvezető, a Bizottság tagja:** Annyit fűz hozzá, hogy rendőr szakmailag nagyon szereti a kamerarendszert és bárhol van, nyomatékosan kéri a városvezetéseket, hogy ha tudnak, ruházzanak be rá. Örömmel üdvözölte, hogy a kistelepülések is pályáztak a térfigyelő kamerarendszerre, meg is nyerték és nagyon hatékonyan működik. Rendőr szakmailag, ha tehetné, az egész világot bekamerázná. Azt külön üdvözli, hogy rendben van, hogy kiépítenek egy kamerarendszert, de felújításra is legyen majd pénz, ez nagyon klassz, hogy több, mint 12 millió forint kerül beruházásra csak a felújításra. Felírta magának, hogy bővítés esetleg lehetséges-e majd, ha lesz rá pénz. Ezt a rendőrség támogatná. Elnök Úr szavaira, hogy közbiztonság, nem tud mást mondani, hogy 20 igennel elfogadta Szombathely közgyűlése, mindenki elfogadta, politikától függetlenül. Úgy gondolja, hogy nincs okuk szégyenkezésre, és köszöni, hogy a fejlesztésekre is szánnak költséget és tudják igazolni, hogy mekkora bizonyító ereje van. Most már a rendőrséget, a kintlévő állományt is el akarják látni testkamerákkal, amit ő üdvözöl, de nem tudja, hogy az állomány hogyan fogadja, de számos intézkedésük van, miután őket vádak érik, negatív kommenteket kapnak, de akkor majd vissza lehet követni, hogy mi történt az intézkedés közben.

**Kelemen Krisztián képviselő, a Bizottság elnöke:** Köszöni a hozzászólást, látható, hogy nekik is szívügyük a térfigyelő kamerarendszer és neki személy szerint szívügye a közbiztonság, és erről napokig tudnának beszélni. Amerikában a rendőrségi intézkedéskor a rendőr első dolga, hogy odateszi a DNS-t, hogy bizonyítható legyen az ott lét, valamint ott már korábban bevezették a testkamerát. Reméli, hogy a köztéri állomány is pozitívan fogadja az újítást. A másik, hogy van nekik egy listájuk, melyet Osztályvezető Úr vezet, 15 helyszínt gyűjtöttek a kamerarendszer bővítéséhez, nagyon lassan fognak haladni, évente 2-3-4 kamera bővítése lehet. Ezek olyan helyszínek, amelyek változhatnak, pl. bezár egy hely, ami gondot okozott. A listát Kapitány Asszonynak megküldik egyeztetés céljából.

**Ágoston Sándor, a Közterület-felügyelet irodavezetője:** Mindig egyeztet a helyszínekről a rendőrséggel. Az állásfoglalásokat a Közterület-felügyelet készíti el.

**Dr. Koncz Gabriella r. ezredes, kapitányságvezető, a Bizottság tagja:** Megköszöni a listát.

**Kelemen Krisztián képviselő, a Bizottság elnöke:** A lista folyamatosan bővül, hiszen a lakosság is folyamatosan kéri, parkolókba, játszóterekre, de mindig szakmai döntés születik a helyszínekről.

A szeptemberi Bizottsági ülés helyszíne akkor a Közterület-felügyelet lesz, várhatóan szeptember 23-án lesz. A bizottsági ülés nyilvános, azon bárki részt vehet.

Az augusztus 28-i nyitással kapcsolatban most is kéri, hogy a rendőrség és a Közterület-felügyelet is fokozottan figyeljen és készüljön erre.

Van-e esetleg kérdés, észrevétel? Nem volt, így szavazásra teszi fel a határozati javaslatot a módosítással, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**35/2024. (V.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság a közterületi térfigyelő kamera rendszert érintő 2024. évi fejlesztésekről szóló tájékoztatót tudomásul veszi.

**Felelős:** Kelemen Krisztián, a Bizottság elnöke

(a végrehajtás előkészítéséért:

Desits Zoltán, az Informatikai Iroda vezetője

Ágoston Sándor, a Közterület-felügyelet irodavezetője)

**Határidő:** azonnal

**6./ Javaslat Szombathely város területén forgalmi rend változtatással kapcsolatos döntések meghozatalára**

**Előadó:** Kalmár Ervin, a Városüzemeltetési Osztály vezetője

**Meghívottak:** Horváth Soma Ádám alpolgármester, a 4. sz. választókerület képviselője

 Dr. Czeglédy Csaba, az 5. sz. választókerület képviselője

 Kopcsándi József, a 6. sz. választókerület képviselője

**Bonti Tamás, a Kommunális és Környezetvédelmi Iroda vezetője:** Előzetesen kiküldésre került az írásos előterjesztés, mindhárom előterjesztés Dr. Czeglédy Csaba képviselő körzetét érinti.

Képviselői kérés volt, hogy a Perintparti sétány 15. számú ingatlan mellett a sétány és a parkoló kijárata közötti szakaszon megállási korlátozás kerüljön bevezetésre, mivel az érintett útszakaszon többször is kisteherautók parkolnak, a parkolóból történő kihajtást nehezítik meg.

Szintén képviselői kérésként merült fel, hogy a Bem József utca 10-16. számú ingatlanok mögött kialakított parkolóhelyek és a Bem József utca között a kerékpárút felőli oldalon kerüljön bevezetésre megállási korlátozás. Azért van erre szükség, mert ezen a szakaszon a gépjárművek a zöldfelületen parkolnak, kerékpárúton és a szervízúton is állnak, melyet tönkre is tettek. A jelzőtáblák elhelyezésén kívül szakmailag javasolt csőkorlátok kihelyezése is. A szemétszállításra is figyelemmel voltak az előterjesztés elkészítésénél.

Szintén kérés volt, hogy a Bolyai János Gyakorló Általános Iskola és Gimnáziumnál a jelenleg is meglévő „Várakozni tilos” tábla időkorlátjának időpontja változzon, mégpedig 7,30-ról 7,15-re és a végső időpont 17,00 óráról 18,00 órára.

**Kelemen Krisztián képviselő, a Bizottság elnöke:** Köszöni a kiegészítést, a 2. ponttal kapcsolatosan Dr. Czeglédy Csaba közvetlenül megszólította őt egy Facebook-posztban, amiben kitett egy képet, hogy pontos mi a szituáció, hozzáteszi, hogy elkeserítő, hogy táblát kell kihelyezni egy ilyen helyre, és nem jut el az emberek tudatáig, hogy nem parkolnak. Lassan eljutnak oda, hogy mindent ki kell táblázni. Maga részéről teljes mértékben tudja támogatni, elfogadásra javasolni. Hozzáteszi, hogy kevés a parkolóhely, de lassan ott tartanak, hogy mindenki a háza előtt akar parkolni, lusták az emberek gyalogolni. Ahol lakik és 18 óra után megy haza, akkor pontosan 440 métert kell gyalogolnia a lépcsőházig, elég gyakran tette meg a távolságot, és ezért lemérte. Egyre nehezebb betartatni a szabályokat. Czeglédy Csabának van egy szigorú felvetése, mely szerint a Derkovits-lakótelep hozzá tartozó részében szeretné bevezetni, hogy lakásonként maximum 2 gépkocsival lehessen parkolni és gyakorlatilag ezzel kizárná a céges autókat. Nyilván a Közterület-felügyelet ellenőrizné, ha jobban belegondolnak, hogy talán célszerű is lehetne. Többször találkozott olyannal, hogy osztrák rendszámú platóskocsival beállnak a parkolókba és elfoglalják a területet, alig lehet kinyitni a lépcsőházak ajtaját, beállnak garázsok elé és nem érdekli őket, hogy ezzel másokat akadályoznak.

**Dr. Mészáros András, a Bizottság tagja:** Szerinte ez addig így is fog maradni, amíg nincsenek retorziók, egyetértve a korábban elhangzottakkal, annyira elment az emberek fejében az a bizonyos kuplung, hogy amíg nincs retorzió, nyilván a Rendőrség és a Közterület-felügyelet tud ebben intézkedni, de az ő lehetőségeik is korlátozottak. Érti ő a képviselő szándékát, el is fogadja és azt gondolja, hogy maga az ötlet jó, de kivitelezhetetlen, nincs rá sem technika, sem ember.

**Kelemen Krisztián képviselő, a Bizottság elnöke:** A képviselőtársa elképzelése szerint időkorlátot vezetne be, hogy pl.

este 8 és reggel 6 között nem parkolhat ott más, csak derkovitsi. És igen, jogosak a felhangok, hogy ez aggályos.

**Dr. Mészáros András, a Bizottság tagja:** Érti, hogy a Képviselő Úr a saját körzetéért kiáll, tiszteletre méltó, hogy képviseli a lakókörzetét, de működőképes ötletek kellenek.

**Kelemen Krisztián képviselő, a Bizottság elnöke:** Van-e esetleg kérdés, észrevétel? Nem volt, így szavazásra teszi fel a határozati javaslatot a módosítással, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**36/2024. (V.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a *„Javaslat Szombathely város területén forgalmi rend változtatással kapcsolatos döntések meghozatalára”* című előterjesztést, és az alábbi javaslatot teszi a Városstratégiai, Idegenforgalmi és Sport Bizottságnak:

1. A Bizottság javasolja, hogy a Perintparti sétány 15. számú ingatlan mellett a sétány és a parkoló kijárata közötti szakaszon megállási korlátozás kerüljön bevezetésre.
2. A Bizottság javasolja, hogy a Bem József utca 10-16. számú ingatlanok mögött kialakított parkolóhelyek és a Bem József utca közötti szakaszon, a kerékpárút felőli oldalon, a kerékpáros híd és a Bem József utca között kerüljön bevezetésre megállási korlátozás, valamint hajlított csőkorlátok is kerüljenek kihelyezésre.
3. A Bizottság javasolja, hogy a Bolyai János Gyakorló Általános Iskola és Gimnáziumnál a jelenleg is meglévő várakozni tilos tábla időkorlátjának időpontja 7,30-ról 7,15-re és a végső időpont 17,00 óráról 18,00 órára változzon.

**Felelős:** Dr. Nemény András, polgármester

Horváth Soma, alpolgármester

 Kelemen Krisztián, a bizottság elnöke

 /a végrehajtás előkészítéséért:

 Kalmár Ervin, a Városüzemeltetési Osztály vezetője/

**Határidő:** 2024. május 28.

**7./** **Áttekintés az elmúlt időszak rendőrségi intézkedéseiről**

 **Előadó:** Dr. Koncz Gabriella r. ezredes, kapitányságvezető, a Bizottság tagja

**Dr. Koncz Gabriella r. ezredes, kapitányságvezető, a Bizottság tagja:** Először is, egyetért azzal, hogy rendet kellene tenni a fejekben, ezt ő is többször elmondta. De sajnos a megoldási javaslatra sem tud mit mondani egyelőre, mind közlekedési területen, mind egyéb területen azt látja, hogy óriási fejetlenség van egyes emberek fejében, és az a baj, hogy a többségnek az van.

Minden reggel kiértékelik az elmúlt 24 óra eseményeit, nézik a küldéseket is. De hogy értsék, hogy mit jelentek a számok Szombathelyen, példaként említi: Vasváron volt hétvégén 5 küldés, Szombathelyen pénteken 19, szombaton 32, vasárnap 19 küldésük volt. Nem azt hangsúlyozva, hogy mennyit dolgoznak, de azok között van, amiket ki lehetne küszöbölni, itt parkol, ott parkol, csak az embernek könnyebb ott parkolni, ahol akar, nem foglalkozva másokkal. Emellett pedig az agressziót tapasztalják nagyon, bűnügyi szakterületen is, hétvégén is számos esemény volt, a közlekedési eseményekre is beférkőzik, mert kivetítik egymásra az emberek.

Összeszedte az április eseményeit, hogy egy kis statisztikát mondjon. Közlekedési helyzet, beszélnek róla, eddig nem nagyon tudtak eredményeket elérni. Azt látja, hogy az anyagi káros balesetek vonatkozásában van visszaesés, tavalyi számokhoz viszonyítva 43-ról 38-ra csökkent, ez jó hír, de a sérüléssel járó balesetek számában nem vesznek észre változást, halálos baleset nem volt, súlyos balesetnek a száma gyakorlatilag stagnált, a könnyű sérüléssel járó balesetek száma kicsit emelkedett. Az okok nem változnak: a nem megfelelő sebesség megválasztása, elsőbbség meg nem adása, kanyarodási szabályok megszegése. Beszélték már többször, kollegái majdnem kétszeres intézkedéseket foganatosítanak, ennek ellenére még itt tartanak, de bizakodó, hogy előbb-utóbb megáll ez a hullám. Az a tapasztalatuk, hogy kimennek az emberek a STOP táblánál és balesetet is okoznak, mert nem adják meg az elsőbbséget. Ezek tények, ezeket is minden reggel kihangsúlyozzák, felsorolt okok, ott vannak a listák, ki van adva a kollégáinak, az ORFK álláspontja is ez, hogy ezekben az esetekben a figyelmeztetéseket már nem tudják figyelembe venni, itt most már csak helyszíni bírság, ha elfogadja, ha nem, akkor szabálysértési bírság, amivel akár többet is kaphat, de próbálják a büntető jellegét is megmutatni a rendőrségnek, de ismételten mondja, ő úgy gondolkodik, hogy de jó lenne, ha ez ultima ratio lenne, de most már ott tart, hogy ez nem lesz ultima ratio, mert egyszerűen másból nem értenek az emberek.

Rendészettel tovább folytatva a számokat, nagy intézkedési számokkal dolgoznak, 39 elfogásuk volt, 38 az előállítások száma, figyelmeztetés 491, ez csak közrendvédelem, erre még rájön a közlekedésrendészet, 313 helyszíni bírság, 142 szabálysértési feljelentés, Ákr.-eljárások – elsősorban a biztonsági övekről beszél – nagyon sok baleset azért következik be, vagy ha bekövetkezik, azért történik nagyobb sérülés, mert egyszerűen nem kötik be magukat az emberek. Múlt héten is volt 3 napos akciójuk, de még mindig 20-as, 30-as a szám pár óra alatt. Azt kiemeli, hogy a közös szolgálatra nagy hangsúlyt fektetnek, Közterület-felügyelettel volt 31 esetben volt áprilisban közös szolgálat, polgárőrséggel is rendszeres szolgálataik vannak, de a hivatásos vadászokat is kiemeli, mert velük is el szoktak menni.

Egy-két büntető eseményről még beszélne, alapjaiban véve, áprilisban 198 bűncselekményt regisztráltak, 80 %-ban Szombathely városát érintette. Arról már korábban beszéltek, hogy változott a bűncselekmények szerkezete, tehát az online csalások, a kibertérben elkövetett bűncselekmények még mindig nagyon mennek. A város szervezett egy konferenciát az idősek részére, ami elég nagy siker volt, náluk is lesz majd június 4-én a Kapitányság épületén belül egy kiberbiztonsági konferencia, amit üdvözölnek, mert talán előbb-utóbb ez is eljut az emberek tudatáig, és jövőre, vagy azután már kevesebb ilyen bűncselekmény fog történni. Körözési akciót is tartottak április 18-án, ami nagyon sikeres volt, mert 6 főt is el tudtak fogni, akit a Kapitányság körözött, volt egy kábítószer és gyógyszer hamisítással kapcsolatban elrendelt akció sorozatuk, nagyon sok iskolában tartottak előadásokat, nagyon népszerű a DADA és az Ellenszer programjuk.

Kiemelne pár ügyet. A médiában megjelennek cikkek, mint például hogy egy szoláriumban felraktak kamerát, és abban tiltott adatszerzésben indult meg az eljárás, két hölgy is bejelentést tett emiatt. Tájékoztatja a bizottságot, hogy a hölgyek nem voltak megfigyelve, betörtek oda korábban, és egy olyan kamera lett felszerelve az üzletbe, ami csak az ajtót nézte, magába a szoláriumba nem volt belátása. Ezt vissza is ellenőrizték. Amit kiemelne sikertörténetnek, az a Szelestey László utcában történt betörés abba a bizonyos ezüst ékszer üzletbe, megint a Közterület-felügyelettel közös akció volt, a szombathelyi és a celldömölki kollégái is nagyon ügyesek voltak és ha jól emlékszik, akkor a Közterület-felügyelet kamerái előtt Szilasy Balázs kollégája volt, aki felfigyelt egy alakra, akkor elszámoltatás történt, akkor még nem tudták leleplezni, de aztán felfedezték, hogy betörés volt a boltban és Celldömölkön le lett kapcsolva a vonatról, megtaláltak nála kb. 5 millió forint értékű ékszert, úgyhogy ez vagyonvisszaszerzésben is nagyon jó. Meg egyébként is, ismételten mondja, hogy a kameráknak és a közös együttműködésnek köszönhetően sikersztori.

Jókai utcai balesettel kapcsolatban elmondta, hogy még nem fejezték be az eljárás, azért, mert ilyenkor szakértőket vonnak be, ugyanis a sérülések fokáról később tud nyilatkozni a szakértő, hogy maradandó fogyatékosság vagy egészségkárosodás beállt-e, és ezért húzódik gyakorlatilag ez az ügy. Képviselőtestületi ülésen is feljött ez az ügy, ott is elmondta, hogy elhangoznak nevek, de ők elfüggetlenítik, ugyanúgy vizsgálják, mint bármelyik másik ügy. A médiában felröppent a hír, hogy motoros gyerekek rohangálnak a városban, felhajtva a rendszámtáblájukat. Nyilván ők utána mennek ezeknek az ügyeknek, nehéz, vagy azért, mert tényleg semmi nem látszódik azokon a bizonyos rendszámtáblákon, vagy már két évvel ezelőtti ügyet juttatott el hozzájuk a Nyugat, és az már elévült, mert ilyen is van. A bukósisakos gyerekeket társadalmi kapcsolatok révén tudják lefülelni, de annyira kihúzták nála gyakorlatilag az idegszálait, hogy abban maradtak az osztályvezetőkkel, hogy amúgy is kérnek tőlük motoros ellenőrzéseket, hogy most bőven fognak tartani ellenőrzéseket, olyat is, hogy van-e náluk jogosítvány, vagy rendelkeznek-e egyáltalán vezetői engedélyekkel. Több balesetnél is tapasztalták, hogy nem is rendelkezett a motoros vezetői engedéllyel. Erre fognak akciókat szervezni, folyamatos akciók lesznek. Arról is tájékoztatást ad, hogy ami bosszantja őket, egy gyerek, illetve fiatalkorú csoport, amire szerveztek már különféle akciókat, hogy megakadályozzák a bűncselekmények, szabálysértések elkövetését, bevezették a bűnügyi szakterületen is, sőt a Közterület-felügyeleten is folyamatosan figyelték a fiatalok mozgását, és azt vették észre, hogy ha ott vannak nagyobb létszámmal, akár civilben is és folyamatosan vegzálják őket, akkor kicsit visszavettek. Most megint azt vették észre az utóbbi pár hétben, hogy egy gyerekről beszél, aki 14 éves kor alatti, de nagyon nagy problémát jelent nekik, a téma érzékenysége miatt, de ezt mondta már korábban is, gyerekkorú személyről beszélnek, akivel csak a büntetőjog eszközeivel nehéz lesz fellépni, mert a jogalkotó csak bizonyos esetekben és nagyon súlyos, kirívó esetekben hozza le a büntethetőséget 12 évre. Tehát a 12-14 év között nehezen tudnak mit kezdeni az emberpalántával, aki már tényleg nagyon a pofátlanság határait súrolja. Most ismételten nagyobb erőkkel, civil erőkkel lesznek a közterületen, de most hétvégén is randalíroztak és éppen baseball ütővel egyengettek meg egy fiatal gyereket, hordákban összeállnak és úgy jobban tudják hallatni a szavukat, és azt gondolja, hogy rá is teszik a hangsúlyt a kisgyerekre, aki nagyon jól tudja, hogy nem fogják tudni büntetni, de megmaradnak garázdaság szinten és nem tudnak vele mit csinálni, a rablás vagy a közfeladatot ellátó személy elleni erőszak lesz az, ha abba belemegy, akkor fognak tudni büntetőjogi eszközzel hozzányúlni. Mennek a megoldás felé, pénteken megy a Gyámügyi Osztályra a Járási Hivatalvezető Asszonnyal, már nagyon sok fórumon volt, ahol kért segítséget, felgyorsítani az ügyeket. Azt már tudja, hogy a családból való kiemelés a legtöbb esetben, ami megtörténik, azzal ezért nincsenek elsősorban előnyben, mert ha ezeket a gyerekeket beviszik egy olyan intézetbe, még ha Zala megyében és nem kifejezetten zárt intézménybe, akkor ezek a gyerekek másnap visszajönnek Szombathelyre. Mást nem csinálnak, mint körözik őket, visszaviszik őket, megszöknek és újra kezdődik. Azt szeretné elérni, hogy azoknál, akiknél tényleg látják, hogy csak a szigorú javítóintézet, zárt intézet lesz az, ami talán megoldást hoz az ő életére, ott azt fogja javasolni, hogy minél előbbi elbírálást eszközöljenek és olyan intézetbe kerüljenek ezek az emberek, ahol talán valami jómodorra, vagy legalább a bűncselekmények, szabálysértések elkerülésére ránevelik őket. Az említett kisgyereket az anyuka egyedül neveli, aki sokat dolgozik, eddig még valahol meg is értette őt, de azt már nem, hogy éjfélkor mit keres a 12-13 év közötti gyerek kint az utcán, csak be lehetne zárni őt valahogyan. Tőle is várják a megoldást, de keresik a megoldást, de sajnos minden utcasarokra nem állíthat rendőrt, de azon vannak, hogy őket valamilyen úton-módon háttérbe szorítsák. Az egy fiatal még, akit nem emeltek ki a családból, a többi fiatalt már mind, de itt vannak és visszajönnek Szombathelyre.

Áprilisban volt az év értékelője, 10-15 fő meghívottal, Polgármester Úr, Elnök Úr vett részt, a Közterület-felügyelet és április végén volt a képviselőtestület előtt a beszámolója, amit ha jól emlékszik, 20 igennel fogadtak el. Mennek tovább.

**Kelemen Krisztián képviselő, a Bizottság elnöke:** Nagyon szépen köszöni a tájékoztatót. Van-e kérdés?

**Dr. Mészáros András, a Bizottság tagja:** Rácsatlakozva Kapitány Asszony gondolataira, mint tudják, volt rendőrként más rálátása van a dolgokra, és úgy is mint gyakorló ügyvéd, meg kell támogatnia a rendőrség munkáját, és megérti Kapitány Asszony vívódását a büntetőjog és szabálysértési jog között, de eljutottak oda, hogy már nincs más megoldás. Az a baj, de nem tudja, hogy mi a megoldás, hogy Szombathely felnőtt közössége próbálják meg nevelni azokat a gyerekeket, akiknek a család kellett volna megadnia azt a tartást, tiszteletet, amiket valamilyen oknál fogva sajnos nem kaptak meg. Az, hogy nem kapták meg, a rendőrség részéről közömbös, teszi hozzá, hogy jogosan, a rendőrök nem nevelnek, ők már kényszerítenek, ez a dolguk és minden tiszteletet megérdemelnek.

**Kelemen Krisztián képviselő, a Bizottság elnöke:** Köszöni a hozzászólást. Ő is azt látja, hogy Szombathely lakossága jogkövető, vannak néhányan, akik sajnos nem. Legújabb divat, vagy 5-8 fős csoport, zöme hajléktalan, de főként nem, mostanában a piac környékén, a Szent Márton u. 18., Barátság u. 17. és 19. közötti területen jól érzik magukat, isznak, táncikálnak, összeverik egymást, majd az asztalokon alszanak. Ez meglehetősen zavarja a lakókat.

**Dr. Koncz Gabriella r. ezredes, a Bizottság tagja:** Igen, erről kaptak tájékoztatást, amikor ő szabadságon volt, de ki van adva az állománynak.

**Kelemen Krisztián képviselő, a Bizottság elnöke:** Köszöni szépen, az e-mailben még a Szent Márton utca szerepelt, ahol fel is léptek a rendőrök, és most a Barátság utcába tették át a helyüket, most ott zavarják a lakókat, fekszenek a földön hulla részegen, tablettás boroktól, stb.

A másik dolog, amiről még szeretne beszélni, hogy meghívást kapott a Vármegyei Bűnmegelőzési Alosztálytól egy bűnügyi, elsődlegesen egy bűnmegelőzési témakörben egyeztetésre. Zsigó Zita tartott egy beszámolót, amely során a statisztikai adatok alapján is látható, eddig is tudta, hogy rengeteget dolgoznak, de most rendkívül sokat mondóak voltak a számok. Az egyeztetésen meg is köszönte az áldozatos munkájukat. Az egyeztetésen szó esett a kiberbiztonsági konferenciáról, melyet a Városházán rendeztek meg, ahol főleg az idősek vettek részt, nagyon jókat kérdeztek, nagyon aktívak voltak, csak pozitív visszajelzéseket kaptak. Köszöni a rendőrség munkáját.

**Ágoston Sándor, a Közterület-felügyelet irodavezetője:** Annyival egészítené ki, hogy Elnök Úr mondta a Szent Márton u. 18-as helyszínt, ismert csapatról van szó. Ő már régóta azt mondja, ahogyan András mondta, itt a vége, fel lettek jelentve már a múlt héten is, szabálysértési eljárást a rendőrség folytatja, de ismerik hol a vége. És hogy hol a vége, az a problémája ezzel, hogy nagyon sok idő telik el addig, hosszú ideig tartanak az eljárások. Tehát az említett személyek ismert személyek, tudják, hogy kik azok, jelen pillanatban a hatályos jogszabályok alapján idáig ér a Közterület-felügyelet és a rendőrség hatásköre.

**Kelemen Krisztián képviselő, a Bizottság elnöke:** Sajnos, addig keserítik a jogkövető állampolgárok életét, és igen, náluk már csak az a megoldás, hogy büntetés és büntetés.

Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**37/2024. (V.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság az „*Áttekintés az elmúlt időszak rendőrségi intézkedéseiről*” című előterjesztést megtárgyalta, és az elhangzottakat tudomásul veszi.

**Felelős:** Kelemen Krisztián, a Bizottság elnöke

Dr. Koncz Gabriella r. ezredes, kapitányságvezető, a Bizottság tagja

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** azonnal

**8./ Különfélék**

**Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Köszöni mindenkinek az elmúlt évek munkáját, ezek a bizottsági ülések csak a szakmáról szóltak, köszöni mindenkinek a hozzászólásait, javaslatait. Felteszi, van-e esetleg kérdés.

Nem volt, így köszöni a nyilvános ülésen tanúsított munkát, a nyilvános ülést 16 óra 21 perckor lezárja.

*Jegyzőkönyv lezárva, 16 óra 21 perckor.*

 **(: Kelemen Krisztián:) (: Bor Balázs :)**

 **a Bizottság elnöke a Bizottság tagja**